1. ปัจจัยความเสี่ยง

1.1. ความเสี่ยงในการประกอบธุรกิจ

บริษัทขายผลิตภัณฑ์ไปต่างประเทศ ซึ่งเป็นสินค้าได้รับ QUOTA แต่ในปี 2548 WTO
จะยกเลิกการได้ใช้สิทธิ QUOTA
ซึ่งอาจจะทำให้บริษัทไม่สามารถแข่งขันกับประเทศเพื่อนบ้านที่มีต้นทุนค่าแรงที่ต่ำกว่า เช่นประเทศจีน
เวียดนามและอินโดนีเซีย อย่างไรก็ตาม สัดส่วนการส่งออกของบริษัทมีประมาณร้อยละ 30
ของยอดขายทั้งหมด และบริษัทได้จัดตั้งบริษัทย่อยในประเทศฮ่องกงเพื่อหาตลาดใหม่
โดยเฉพาะตลาดเอเซีย นอกเหนือจากประเทศอเมริกาและยุโรป
ซึ่งบริษัทย่อยดังกล่าวจะช่วยลดการพึ่งพิงประเทศดังกล่าวได้ อีกทั้ง
บริษัทมีนโยบายปรับปรุงและยกระดับคุณภาพสินค้า เพื่อหนีตลาดระดับล่าง
รวมทั้งคิดค้นออกผลิตภัณฑ์ใหม่สู่ตลาด เชื่อว่า จะลดผลกระทบดังกล่าวลงได้

1.2. ความเสี่ยงเกี่ยวกับการผลิต

1.2.1. ความเสี่ยงจากวัตถุดิบที่มีราคาผันแปร

วัตถุดิบฝ้ายเป็นวัตถุดิบหลักในการผลิต และฝ้ายเป็นผลผลิตจากการเกษตร
ทำให้บริษัทมีความเสี่ยงต้องเผชิญกับปัญหาราคาวัตถุดิบไม่คงที่ วัตถุดิบอื่นเช่นโพลีเอสเตอร์
ราคาส่วนใหญ่จะผันผวนตามราคาน้ำมัน วัตถุดิบประเภทสุดท้ายคือเรยอน
ซึ่งมีผู้ผลิตเพียงรายเดียวในประเทศ มีผลให้ราคาวัตถุดิบสูง
เพื่อลดความเสี่ยงจากราคาวัตถุดิบที่ผันผวน บริษัทจะทำสัญญาซื้อขายล่วงหน้า คราวละ 1-3
เดือนกับผู้ผลิตและจำหน่าย ซึ่งทำให้บริษัทสามารถกำหนดแผนการผลิต
ประเมินสถานการณ์และแก้ไขปัญหาได้ล่วงหน้า

1.2.2. ความเสี่ยงจากกรณีพิพาทแรงงาน

ต่อเนื่องจากเมื่อวันที่ 30 พฤษภาคม 2543 สหภาพแรงงานสิ่งทอไทยเกรียงและสมาชิก
ได้นัดหยุดงานและปิดโรงงาน และในปี 2544
สหภาพแรงงานและคนงานบางคนได้ยื่นฟ้องบริษัทเรียกร้องเงินโบนัสและเงินขึ้นประจำปี
และได้ยื่นฟ้องให้บริษัทจ่ายค่าชดเชยจากการให้ออกจากงานและค่าเรียกร้องอื่น
รวมเป็นเงินประมาณ 130 ล้านบาท ในขณะนี้คดียังอยู่ในระหว่างการพิจารณาของศาล และในปี
2544 บริษัทตั้งค่าเผื่อผลเสียหายเป็นจำนวน 10 ล้านบาท รายละเอียดปรากฏในข้อ 7
ข้อพิพาทกฎหมาย

1.3. ความเสี่ยงด้านการบริหาร การจัดการ

  - ไม่มี –

1.4. ความเสี่ยงด้านการเงิน

1.4.1. ความเสี่ยงจากการซื้อวัตถุดิบเป็นเงินตราต่างประเทศที่ไม่ได้มีการป้องกันความเสี่ยง

เนื่องจากฝ้ายซึ่งเป็นหนึ่งในวัตถุดิบหลักที่ต้องจัดซื้อ บริษัทต้องพึ่งพาการนำเข้าฝ้ายจากต่างประเทศ
โดยต้องซื้อเป็นเงินสกุลดอลลาร์ ทำให้มีความเสี่ยงต่ออัตราแลกเปลี่ยนเงินตราต่างประเทศ
แต่เนื่องจากในปี 2544 ที่ผ่านมา บริษัทไม่มีวงเงินสินเชื่อจากสถาบันการเงิน
บริษัทจึงต้องจัดซื้อวัตถุดิบจากภายในประเทศเป็นส่วนใหญ่
ทำให้บริษัทมีความเสี่ยงต่ออัตราแลกเปลี่ยนเงินตราต่างประเทศน้อยลง อย่างไรก็ตาม
เพื่อป้องกันปัญหาจากการผันผวนของอัตราแลกเปลี่ยน
บริษัทได้รักษาปริมาณการส่งออกให้ใกล้เคียงกับปริมาณการนำเข้าวัตถุดิบ อีกทั้ง
บริษัทได้เปิดบัญชีเงินตราต่างประเทศ เพื่อลดความเสี่ยงจากการผันผวนของเงินตราต่างประเทศ

1.4.2. ความเสี่ยงการผิดสัญญาปรับโครงสร้างหนี้

เมื่อวันที่ 27 ธันวาคม 2543 และวันที่ 24 พฤษภาคม 2544
บริษัทได้ทำสัญญาปรับโครงสร้างหนี้กับธนาคาร กรุงเทพ จำกัด (มหาชน) สำหรับหนี้สินที่มีอยู่
(ประกอบด้วยเงินต้นจำนวน 486.8 ล้านบาท และดอกเบี้ยและค่าธรรมเนียมค้างจ่ายจำนวน
327.6 ล้านบาท)

ตามสัญญาบริษัทได้ ก) จ่ายดอกเบี้ยและค่าธรรมเนียมค้างจ่ายจำนวน 18.9 ล้านบาทให้แก่ธนาคาร
ข) รับเงินจากผู้ถือหุ้นเดิมจำนวน 100.1 ล้านบาทและจากธนาคารเป็นจำนวน 18.9
ล้านบาทสำหรับการเพิ่มทุนจำนวน 1,190 ล้านบาท (119 ล้านหุ้น มูลค่าหุ้นละ 10 บาท)
โดยมีส่วนลดมูลค่าหุ้นเป็นจำนวน 1,071 ล้านบาท
ต่อมาธนาคารได้ลดดอกเบี้ยและค่าธรรมเนียมค้างจ่ายลงเป็นจำนวน 144.9 ล้านบาท
และส่วนหนึ่งของดอกเบี้ยหลังจากวันที่ 27 ธันวาคม 2543 เป็นจำนวน 18 ล้านบาท

ตามสัญญา (ภายในวันที่ 27 กรกฎาคม 2545) บริษัทจะดำเนินการเพิ่มทุนในจำนวนไม่น้อยกว่า
100 ล้านบาท และจะแปลงดอกเบี้ยและค่าธรรมเนียมค้างจ่ายเป็นทุน (ให้ได้สัดส่วนเท่ากับร้อยละ
10 ของทุนที่จดทะเบียนใน ขณะนั้น) หลังจากนั้น
ธนาคารจะลดดอกเบี้ยและค่าธรรมเนียมค้างจ่ายที่เหลืออยู่ทั้งหมด

ในเดือนกันยายน 2544 บริษัทได้จ่ายชำระเงินต้นเป็นจำนวน 110 ล้านบาท และเมื่อวันที่ 14
กุมภาพันธ์ 2545 บริษัทได้จ่ายชำระเงินต้นอีก 158 ล้านบาท

เมื่อการเพิ่มทุนเสร็จสิ้นตามที่กล่าวไว้ข้างต้น ยอดเงินต้นคงเหลือจำนวน 218.8 ล้านบาท
จะจ่ายชำระคืนเป็นจำนวนเท่ากันในแต่ละงวดทุกครึ่งปี จากเดือนมิถุนายน 2547 ถึงเดือนธันวาคม
2548 เป็นจำนวนงวดละ 48.7 ล้านบาท และในเดือนมิถุนายน 2549 เป็นจำนวน 24 ล้านบาท
อัตราดอกเบี้ยจะเป็นอัตราดอกเบี้ยขั้นต่ำของเงินกู้
ในสัญญาได้ระบุถึงข้อจำกัดการลงทุนและการรักษาอัตราส่วนของผู้เป็นหุ้นส่วน
ข้อจำกัดที่จะต้องรักษาอัตราส่วนการก่อหนี้เพิ่มขึ้น โดยต้องรักษาอัตราส่วนหนี้สินต่อทุนไม่มากกว่า 3
เท่าหลังการเพิ่มทุนครั้งแรก และไม่เกิน 2 เท่า หลังการเพิ่มทุนครั้งที่ 2

1.4.3 ความเสี่ยงจากการต้องชำระหนี้เงินเบิกเกินบัญชีพร้อมดอกเบี้ย

บัญชีนี้เป็นเงินเบิกเกินบัญชีจากธนาคารในประเทศที่ปิดกิจการแล้วคือ ธนาคาร กรุงเทพพาณิชย์การ
จำกัด (มหาชน) ที่ผิดนัดชำระ (หนี้จำนวนนี้ได้โอนไปยังบริษัทบริหารสินทรัพย์ กรุงเทพพาณิชย์
จำกัด) เมื่อวันที่ 20 เมษายน 2544 บริษัทถูกฟ้องให้ชำระหนี้เงินเบิกเกินบัญชี
และดอกเบี้ยที่ผิดนัดชำระรวมเป็นจำนวน 103.9 ล้านบาท พร้อมดอกเบี้ย
บริษัทตั้งดอกเบี้ยค้างจ่ายของหนี้นี้ด้วยอัตราร้อยละ 14.50 ต่อปี จากวันที่ 21 เมษายน 2544
ถึงวันที่ 31 ธันวาคม 2544 ณ วันที่ 31 ธันวาคม 2544 ดอกเบี้ยค้างจ่ายมีจำนวน 72.5 ล้านบาท

1.5. ความเสี่ยงเกี่ยวกับการเสนอขายหลักทรัพย์

1.5.1. บริษัทมีขาดทุนสะสมจำนวนมากจนกระทบความสามารถในการจ่ายเงินปันผล

ถึงแม้ว่าในงวดบัญชีปี 2544 บริษัทมีผลกำไรสุทธิจำนวน 233 ล้านบาท
แต่บริษัทมีผลการดำเนินงานขาดทุนสะสม ณ สิ้นปี 2544 เป็นเงินจำนวน 995 ล้านบาท ทั้งนี้
การที่บริษัทมีขาดทุนสะสมจำนวนมากในช่วงหลายปีที่ผ่านมานั้น เนื่องจาก ก่อนปี 2544
บริษัทมีภาระดอกเบี้ยจ่ายสูงจากการกู้ยืมเงิน ซึ่งคิดในอัตราดอกเบี้ยผิดนัดชำระ
ประกอบกับบริษัทไม่มีวงเงินสินเชื่อจากสถาบันการเงินใดๆสำหรับการจัดหาวัตถุดิบให้เพียงพอ
ในทางตรงกันข้าม บริษัทประสบการแข่งขันสูง โดยเฉพาะจากประเทศที่มีค่าแรงที่ต่ำกว่าเช่น จีน
อินโดนีเซีย และเวียดนาม อีกทั้ง ผลกระทบจากการนัดหยุดงานและไฟไหม้ในปี 2543
ทำให้ยอดขายของบริษัทลดลงอย่างต่อเนื่องในปี 2544 เป็น 584 ล้านบาท
ในขณะที่บริษัทมีต้นทุนการผลิตที่สูงเป็น 740 ล้านบาท
การที่บริษัทมีผลขาดทุนสะสมจำนวนมากดังกล่าว ทำให้บริษัทไม่สามารถจ่ายเงินปันผลให้กับผู้ถือหุ้นได้
อย่างไรก็ดี ในขณะนี้ บริษัทได้ประสบความสำเร็จในการปรับโครงสร้างหนี้
และอยู่ระหว่างการฟื้นฟูกิจการ โดยจะปรับเปลี่ยนกลยุทธ์การตลาด และการผลิต
ขณะนี้บริษัทอยู่ระหว่างการขอสินเชื่อจากสถาบันการเงินเพื่อให้บรรลุเป้าหมายดังกล่าว
ซึ่งบริษัทคาดว่า การดำเนินการตามแผนดังกล่าว
จะสามารถเพิ่มผลผลิตและคุณภาพของสินค้าเพื่อการแข่งขันที่สูงขึ้นและรองรับตลาดในอนาคต
บริษัทคาดว่าจะสามารถเริ่มมีกำไรสุทธิสำหรับผลประกอบการใน 2-3 ปีข้างหน้า
และคาดว่าจะสามารถลดการขาดทุนสะสมได้หมดภายใน 5-6 ปี
ซึ่งจะทำให้บริษัทจ่ายเงินปันผลให้กับผู้ถือหุ้นได้หลังจากล้างขาดทุนสะสมแล้ว